פסגת ארצות הברית – רוסיה (2025)

פסגת ארצות הברית – רוסיה (ידועה גם כפסגת אלסקה 2025 או פסגת טראמפ-פוטין) הייתה ועידת פסגה בין נשיא ארצות הברית דונלד טראמפ לבין נשיא רוסיה, ולדימיר פוטין ונערכה ב-15 באוגוסט 2025 בבסיס משותף אלמנדורף-ריצ'רדסון באנקורג' במדינת אלסקה שבארצות הברית.

 רקע 
במהלך כהונתו השנייה של דונלד טראמפ כנשיא ארצות הברית, הוא ניסה לקדם מגעי שלום בין רוסיה לאוקראינה. בפברואר 2025 התקיימה שיחת טלפון ראשונה בין טראמפ לפוטין מאז תחילת הפלישה, ובהמשך נערכו מגעים דיפלומטיים בערב הסעודית בין מזכיר המדינה האמריקני, מרקו רוביו, לקיים פגישות עם שר החוץ של רוסיה, סרגיי לברוב. יחסיו של טראמפ עם פוטין התנהלו בעיקר בשיחות טלפון וברשת "Truth Social". טראמפ תיאר תחילה את השיחות כ"בונות", אך בהמשך טען שפוטין מאריך את העימות. ביולי 2025 הציב טראמפ אולטימטום אם לא ייחתם הסכם שלום בתוך פרק זמן קצר: מכסים של 100% על מדינות שימשיכו לסחור עם רוסיה. החרפת המתח כללה אזהרה של דמיטרי מדבדב על הפעלת מנגנון "היד המתה"  (מנגנון שיגור גרעיני אוטומטי מתקופת ברית המועצות), שליחת צוללות גרעיניות אמריקניות מול רוסיה, והודעת רוסיה על פרישתה מהסכם פירוק נשק גרעיני לטווח בינוני. במקביל נצפה מטוס בואינג אמריקני מדגם WC-135 קונסטנט פיניקס, המיועד לגלות פיצוצים גרעיניים, בסמוך לחצי האי קולה. בתחילת אוגוסט נפגש שליחו המיוחד של טראמפ, סטיב ויטקוף, עם פוטין במוסקבה. לאחר מכן הודיע טראמפ על אפשרות לפסגת שלום ישירה עם פוטין – תחילה ללא זלנסקי. פוטין דרש בתמורה את מזרח אוקראינה. ב־8 באוגוסט הכריז טראמפ כי הפסגה תיערך באלסקה, בחירה שהוסברה בסיבות גאוגרפיות, משפטיות והיסטוריות. היא נומקה במיקומה בין שתי הבירות, באי־מחויבותה של ארצות הברית לאמנת רומא ולכן למעצר פוטין, וכן בהיבטים היסטוריים וצבאיים. המקום שנבחר הוא בסיס חיל האוויר אלמנדורף-ריצ'רדסון שבאנקורג', אלסקה. אושקוב אישר כי בראש המשלחת הרוסית יעמדו בכירי המשטר ובהם לברוב, בלואוסוב וסילואנוב. לקראת הפסגה פוטין הציע להרחיב את הדיון גם לנושא אמנות הנשק הגרעיני, לרבות חידוש האמנה לצמצום הנשק האסטרטגי. ברקע התקיימו הפגנות בעד אוקראינה ונגד טראמפ ופוטין, ובתקשורת נצפתה הופעתו הסמלית של לברוב בסווטשירט "CCCP". ממוזער|פגישת הנשיא טראמפ לבין הנשיא פוטין עם דרגי העבודה

 לפני הפסגה 
ב־15 באוגוסט, שעות ספורות לפני תחילת המפגש, התייחס טראמפ בפומבי לחשיבותו של האירוע. הוא רמז כי ההתרחשות הקרובה טומנת בחובה משמעויות מרחיקות לכת, וציין בפני כתבים במהלך טיסתו לארצות הברית כי הוא מצפה כי יתקבלו תוצאות כלשהן מן השיחות. בהקשר זה הדגיש כי כל הסדר עתידי מחייב עצירת הקרבות, והוסיף כי בעוד פוטין מעריך שהמשך הלחימה מעניק לו יתרון, הוא עצמו סבור שהדבר דווקא מחליש את מעמדו של הקרמלין.

בהצהרות נוספות רמז טראמפ לאפשרות של בחינה מחודשת של הסנקציות, אם יתגלו סימנים ממשיים להתקדמות. לדבריו, הצד הרוסי מעוניין בשיקום כלכלי המבוסס על שיתופי פעולה רחבים יותר, אך אם תיכשל הפסגה – הדבר עלול להוביל לנזקים חמורים עבור רוסיה.

באותו יום עצמו התייחס גם נשיא אוקראינה, וולודימיר זלנסקי, לאירוע הקרוב. הוא הביע ציפייה כי ארצות הברית תמשיך למלא תפקיד מרכזי, והדגיש שהזמן הנוכחי מתאים במיוחד לניסיון לסיים את המלחמה. בדבריו הצביע על החשיבות שבקיום דיאלוג משולש בין קייב, וושינגטון ומוסקבה, שיכול לשמש בסיס להסדר מדיני יציב והוגן.

 הפסגה 
ממוזער|מסיבת עיתונאים לאחר הפסגה
הפסגה נפתחה עם ירידת נשיא ארצות הברית, דונלד טראמפ, מהמטוס הנשיאותי "אייר פורס 1", במקביל לירידת נשיא רוסיה, ולדימיר פוטין, מהמטוס הנשיאותי הרוסי. שני המנהיגים צעדו על גבי שטיח אדום ונפגשו במרכזו, שם לחצו ידיים מול נציגי התקשורת והצלמים. לאחר מכן נסעו יחד בלימוזינה הנשיאותית האמריקנית, המכונה "החיה", אל אתר המפגש.

לאחר 3 שעות של פגישה בין שני הנשיאים וצוותי העבודה, נערכה מסיבת עיתונאים בה מסרו שני המנהיגים הצהרות. נשיא ארצות הברית, דונלד טראמפ, פתח את דבריו באומרו כי "תמיד היו לו יחסים מצוינים עם הנשיא פוטין". פוטין הוסיף והכיר בהסכמתו עם טראמפ כי יש להבטיח את ביטחונה של אוקראינה. פוטין, פתח את מסיבת העיתונאים בהדגשה כי יחסי ארצות הברית – רוסיה ידעו פגיעה בשנים האחרונות, וכי המפגש בין שתי המדינות היה "מאוחר מן הראוי". פוטין ציין כי המגעים התקיימו באווירה "מכובדת, בונה והדדית".

 משלחות 
 המשלחת של ארצות הברית 
  נשיא ארצות הברית, דונלד טראמפ
  סגן נשיא ארצות הברית, ג'יי. די. ואנס
  היועץ לביטחון לאומי ומזכיר המדינה של ארצות הברית, מרקו רוביו
  מזכיר ההגנה של ארצות הברית, פיט הגסת'
  מזכיר האוצר של ארצות הברית, סקוט בסנט
  מזכיר המסחר של ארצות הברית, הווארד לוטניק
  השליח המיוחד לענייני משימות שלום, סטיב וויטקוף

 המשלחת של רוסיה 
  נשיא רוסיה ולדימיר פוטין
  שר החוץ של רוסיה סרגיי לברוב
  שר ההגנה של רוסיה, אנדריי בלואוסוב
  שר האוצר אנטון סילואנוב
  שליח הנשיא המיוחד להשקעות זרות ושיתוף פעולה כלכלי, קיריל דמיטרייב
  יועץ הנשיא הבכיר למדיניות חוץ יורי אושקוב

 קישורים חיצוניים 

 הערות שוליים 

קטגוריה:יחסי ארצות הברית – רוסיה
קטגוריה:נשיאות דונלד טראמפ השנייה
קטגוריה:ועידות פסגה שנערכו במאה ה-21
קטגוריה:אלסקה: היסטוריה
קטגוריה:ולדימיר פוטין